Fagerborg kirke

Fagerborg kirke er soknekirke for Fagerborg menighet i Oslo domprosti i Oslo bispedømme i Bydel St. Hanshaugen i Oslo kommune. Kirken ligger helt syd i Stensparken på Fagerborg i Oslo. Den stod ferdig bygget i 1903 og tilhører Fagerborg menighet. Kirken er oppført i granitt fra Skjeberg. Bygningen Byggingen av kirken ble påbegynt i 1901, og kirken ble innviet 22. desember 1903 av biskop Anton Christian Bang. Kirken er en treskipet langkirke bygget i tegl, med konstruktive ledd utført i huggen granitt. Fasadene er utført i grov- og finhuggen granitt. Kirken er oppført etter tegninger av arkitekt Hagbarth Martin Schytte-Berg, etter en konkurranse der 54 bidrag ble innsendt. Stilmessig er kirken et resultat av jugendstilens behandling av den historistiske eklektisme. De grunnleggende trekkene er hentet fra det nyromanske og nygotikken, men filtrert gjennom jugendstilens oppmyknede former og materialbruk. Kirkens ytterdører er utført i en nasjonalromantisk middelalderinspirert stil. Interiør Prekestolen og altertavlen er begge tegnet av kirkens arkitekt. Alteret er et vanlig blokkalter av trematerialer. Glassmaleriet er laget av keiserlig og kongelig hoffglassmaler Max Roth (fra atelieret Miksa Roth i Budapest, Ungarn). Glassmaleriet, som har stiltrekk fra jugend, er skjenket av menigheten i 1903 og kostet den gang 2634 norske kroner. Prekestolen i amerikansk furu har også jugendstiltrekk. Den er utført av billedskjærer Borgersen etter tegning av Schytte-Berg. Døpefonten er i hvit marmor, har åttekantet sokkel og er i ny-romansk stil. Rundt fonten er sitert fra Titus 3,5;” Efter sin barmhjertighet har han frelst oss ved gjenfødelsens bad.” Døpefonten kostet den gang 1250 kroner. Altertavlen er tegnet av arkitekten og utført av billedhugger Jo Visdal. Altertavlen har i årenes løp gjennomgått en rekke forandringer. Kirken har 480 sitteplasser, og da den ble bygget kostet den kommunen 307 943 kr. Fagerborg menighet ble opprettet i 1898. Kirken ble pusset opp innvendig til femtiårsjubiléet i 1953. Ved denne anledningen ble det også utført nye lysekroner ved arkitekt Harald Hille. Sunniva Gylver var sokneprest i Faherborg da hun i 2025 ble utnevnt til biskop i Oslo bispedømme. Dagens sokneprest er Kristian Engelstad Kvalem. Orgel Kirkens første orgel ble bygget av det tyske firma Rieger i 1903 og hadde 21 stemmer. Orglet var oppstilt på eget galleri fremme i koret. Orgelet ble i 1932 solgt til Svolvær kirke der det fortsatt er i bruk. I 1932 bygget J. H. Jørgensen Orgelfabrikk et nytt større orgel med 39 stemmer med 16 transmisjoner over tre manualer og pedal. I 2007 ble et nytt orgel innviet bygget av Orgelbau Goll i Luzern. Orgelet har 56 stemmer. Det er et ettertraktet konsertinstrument og blant Oslos største kirkeorgler. Kirken har også et kisteorgel med 4 stemmer levert av Ryde & Berg Orgelbyggeri, Gressvik, i 1990. Organister Fagerborg kirke har hatt flere kjente organister, blant disse Arild Sandvold, John Lammetun, Trond Kverno, Stig Wernø Holter og Lars Notto Birkeland. Dagens organist er Gjermund Brenne. Kulturminne Fagerborg kirke er et kulturminne og har nummer 84109 i Riksantikvarens kulturminnebase. Referanser Eksterne lenker Fagerborg menighets hjemmeside Fagerborg kirke 1903. Foto: Anders Beer Wilse Fagerborg kirke 1903, sett fra parken. Foto: Anders Beer Wilse Beskrivelse av bygningen, arkitekturnettstedet Artemisa (lest 11. januar 2008) Orgelbau Goll (no) «Fagerborg kirke». Kirkesøk. Den norske kirke.